Cyklotrasa pri rieke opäť bez smetných nádob
Nitrianski skauti nelenia a pustili sa do verejnoprospešnej aktivity. Na cyklotrase pri rieke vyzbierali vrecia s odpadom.
Cyklotrasa pri rieke opäť bez smetných nádob: Skauti odniesli vrecia plné odpadu!
Nitrianski skauti zo 44.zboru koncom apríla popri rieke Nitra rozmiestnili desiatky vriec na odpad. 23 stolitrových vriec umiestnili na zábradlie v približne 75-metrových rozstupoch. Skauti sa počas uplynulých dní vybrali skontrolovať ich naplnenosť.
""Bohužiaľ, nepriaznivé počasie v polovici mája spôsobilo, že niektoré vrecia odfúklo a už sa nám ich nepodarilo nájsť. Sme však radi, že našu aktivitu ocenilo množstvo ľudí," informuje Hana Búgelová, vodkyňa 44. skautského zboru v Nitre."
Vrecia, ktoré našli naplnené odstránili a ich obsah umiestnili do odpadových nádob. "To, že sa na relatívne krátkom úseku cyklotrasy naplnili stolitrové vrecia za jediný mesiac, považujeme za jasný signál toho, že by si tieto úseky zaslúžili väčšiu pozornosť," informuje Búgelová. Skauti tak poukázali na to, že na danom úseku popri rieke by smetné nádoby našli opodstatnenie. "Dúfame, že sa mestu podarí nájsť v dohľadnej dobe prostriedky na umiestnenie trvalých smetných košov, prípadne niekoľkých lavičiek," dodala Búgelová, vodkyňa 44.skautského zboru v Nitre.
Rastislav Búgel
Zdroj: Dnes24.sk
Tags: 44. zbor